Správa o vyhodnotení predreferendovej kampane o vstupe Slovenskej republiky do Európskej únie 

Jún 2003

OBSAH SPRÁVY:

1. Východiská a súvislosti priebehu kampane

2. Referendum o vstupe SR do EÚ v optike verejnosti
 
3. Správa o realizácii predreferendovej kampane o vstupe SR do EÚ

a)	Úvod

b)	Aktivity ÚV SR v rámci predreferendovej kampane

c)  Mediálna línia predreferendovej kampane

d) Prílohy 

1. Východiská a súvislosti priebehu kampane

1. Východiská

1. Stratégia predreferendovej kampane

Pokyn na vypracovanie Stratégie predreferendovej kampane o vstupe SR do EÚ dal podpredseda vlády SR pre európsku integráciu, ľudské práva a menšiny Pál Csáky na začiatku novembra 2002. Odbor komunikačnej stratégie a vzdelávania Úradu vlády SR začal na základe jeho pokynu ihneď s vypracúvaním tejto Stratégie. Koncepcia Stratégie predreferendovej kampane bola v širokej diskusii prekonzultovaná so zástupcami mimovládnych organizácií, Delegáciou EK na Slovensku a ďalšími partnermi Úradu vlády SR a následne bola v decembri 2002 predložená na medzirezortné pripomienkové konanie.
Vláda SR schválila Stratégiu predreferendovej kampane 22. januára 2003 uznesením č.45/2003.
Na praktickú realizáciu Stratégie zostávali 4 mesiace, pričom na časť, ktorú mali zabezpečovať dodávatelia komplexných služieb, zostávalo ešte menej času, nakoľko dodávatelia komplexných služieb museli byť v súlade so zákonom č. 263/1999 o verejnom obstarávaní a o zmene a doplnení niektorých zákonov vybraní v procese verejného obstarávania rokovacím konaním bez zverejnenia, pričom museli byť zachované lehoty určené zákonom.
V tejto súvislosti sa naskytá otázka, či pokyn na vypracovanie predreferendovej kampane nemala dať už predošlá vláda, a následne ju aj schváliť, aby sa s jej realizáciou mohlo začať už v novembri a decembri 2002, keďže tento čas bol najvhodnejší z hľadiska ukončenia prístupových rokovaní a najvýznamnejší z hľadiska zahraničnopolitických priorít SR. V takomto prípade by nemohlo dôjsť k vzniku pocitu u veľkej časti žurnalistov a verejnosti, že referendum sa blíži a kampaň sa iba pripravuje.

2. Diskontinuita v realizácii koncepcie komunikačnej stratégie

Predreferendovú kampaň o vstupe SR do EÚ treba vnímať v kontexte komunikačnej stratégie vlády SR, ktorej východiská boli sformované v Koncepcii komunikačnej stratégii vlády pre prípravu obyvateľstva na členstvo SR v EÚ schválenej vládou SR dňa 28. apríla 1999 uznesením č. 319/1999. Je nevyhnutné konštatovať, že neexistoval systémový prístup k realizácii Koncepcie komunikačnej stratégii vlády pre prípravu obyvateľstva na členstvo Slovenskej republiky  v Európskej únii.
Realizačnú podobu tejto Koncepcie ovplyvňovali následne rôzne koncepčné prístupy troch podpredsedov vlády SR pre európsku integráciu, ktorí sa na tomto poste vystriedali v rokoch 1998-2003, a predovšetkým absencia relevantných finančných prostriedkov vyčleňovaných v štátnom rozpočte.
Vyhodnotenia plnenia Koncepcie komunikačnej stratégii vlády pre prípravu obyvateľstva na členstvo Slovenskej republiky  v Európskej únii ( Informácia o plnení Koncepcie komunikačnej stratégie vlády Slovenskej republiky pre prípravu obyvateľstva na členstvo Slovenskej republiky  v Európskej únii za obdobie 1. polroka 1999, Informácia o plnení Koncepcie komunikačnej stratégie vlády Slovenskej republiky pre prípravu obyvateľstva na členstvo Slovenskej republiky  v Európskej únii za obdobie 2. polroka 1999, vzatá na vedomie vládou SR dňa 9. februára 2000, Informácia o plnení Koncepcie komunikačnej stratégie vlády Slovenskej republiky pre prípravu obyvateľstva na členstvo Slovenskej republiky  v Európskej únii za obdobie 1. polroka 2000,  vzatá na vedomie vládou SR dňa 12. júla 2000 pod číslom 1618/2000, Správa o plnení Koncepcie komunikačnej stratégie vlády Slovenskej republiky pre prípravu obyvateľstva na členstvo Slovenskej republiky  v Európskej únii za obdobie 1. polroka 2000, Správa o plnení Koncepcie komunikačnej stratégie vlády Slovenskej republiky pre prípravu obyvateľstva na členstvo Slovenskej republiky  v Európskej únii v roku 2000, vzatá na vedomie vládou SR dňa 28. februára 2001 pod číslom 143/2001, Správa o plnení Koncepcie komunikačnej stratégie vlády Slovenskej republiky pre prípravu obyvateľstva na členstvo Slovenskej republiky  v Európskej únii za obdobie 1. polroka 2001,  vzatá na vedomie vládou SR dňa 3. júla 2001 pod číslom UV- 4483/2001, Správa o plnení Koncepcie komunikačnej stratégie vlády Slovenskej republiky pre prípravu obyvateľstva na členstvo Slovenskej republiky  v Európskej únii za obdobie 2. polroka 2001 a plán úloh na rok 2002, vzatá na vedomie vládou SR dňa 6. februára 2002 pod číslom UV-854 /2002, Správa o plnení Koncepcie komunikačnej stratégie vlády Slovenskej republiky pre prípravu obyvateľstva na členstvo Slovenskej republiky  v Európskej únii za obdobie 1. polroka 2002, vzatá na vedomie vládou SR dňa 4. septembra 2002 pod číslom UV-6426/2002) umožňujú urobiť záver, že finančné prostriedky na realizáciu komunikačnej stratégie pochádzali predovšetkým z prostriedkov bilaterálnej pomoci členských štátov EÚ( Dánsko, Nemecko..) a grantov členských štátov ( Rakúsko) a len veľmi okrajovo z prostriedkov štátneho rozpočtu SR.
Útvar Úradu vlády  SR zodpovedný za celoštátnu koordináciu komunikačnej stratégie – odbor komunikačnej stratégie a vzdelávania – bol a je personálne poddimenzovaný – disponoval len dvoma štátnozamestaneckými miestami vyčlenenými na realizáciu komunikačnej stratégie.

3. Neúčelne vynaložené prostriedky na informačnú kampaň od roku 1999

Veľká časť prostriedkov štátneho rozpočtu určených na realizáciu Koncepcie komunikačnej stratégie vlády Slovenskej republiky pre prípravu obyvateľstva na členstvo Slovenskej republiky  v Európskej únii boli zmluvne viazané v rámci 02T výlučne na tvorbu databázy informácií o Európskej únii Európskeho informačného servisu, ktorý zabezpečovala agentúra Media In, v čiastkach 3,6 mil. Sk v r. 1999, 9,8 mil. Sk v r. 2000, 8,933 500 mil. Sk v r. 2001, 7,8 mil. Sk v r. 2002. Efektívnosť vynaloženia týchto prostriedkov sa v uvedených rokoch neskúmala. 

4. Nedostatok medzirezortnej spolupráce a slabá pripravenosť jednotlivých rezortov na informovanie verejnosti

Jednotlivé rezorty sa v rámci informovania o všetkých aspektoch vstupu SR do EÚ spoliehali na aktivity Úradu vlády SR a odmietli prevziať spoluzodpovednosť za participáciu na realizácii komunikačnej stratégie. V rámci predreferendovej kampane disponoval zdrojmi len Úrad vlády SR. Nedostatok alternatívnych domácich zdrojov ( napr. pre obce a mimovládne neziskové organizácie) mal za následok obmedzenú diverziu aktivít a mal negatívny vplyv na predvstupovú diskusiu.

5. Absencia odbornej diskusie o výhodách, nevýhodách a rizikách vstupu SR do EÚ

Od začiatku informačnej fázy kampane chýbala prezentácia odborných eurooptimistických a euroskeptických názorov. Toto vyplýva okrem iného aj z nedostatočnej úrovne vzdelávania o Európskej únii na všetkých stupňoch škôl. Diskusia o integrácii SR do EÚ chýbala aj v médiách – v r. 2001-2002 sa medializácia úspechov SR v prístupovom procese obmedzovala len na stručné hlásenia spojené s expertno-technickými informáciami, nepodporujúcimi záujem občanov a širokú celospoločenskú debatu. Aj diskusia medzi politickými stranami bola limitovaná úrovňou ich odborného zázemia. Takéto silné odborné zázemie pre problematiku EÚ chýbalo aj AZZZ, KOZ, ZMOS a SOPK. 

V dôsledku vyššie uvedených skutočností bola východisková úroveň informovanosti pred začiatkom kampane veľmi nízka. Ukázalo sa, že absenciu dlhodobej systematickej prípravy občanov na príležitosti a riziká vyplývajúce zo vstupu SR do EÚ nie je možné vykompenzovať niekoľkotýždňovou predreferendovou kampaňou. 

2. Priebeh kampane – zahraničnopolitické súvislosti

1. V spoločnosti rezonujúce spájanie NATO s EÚ

Neustále opakovanie a zdôrazňovanie nevyhnutnosti vstupu SR do NATO ako predpokladu vstupu do EÚ viedlo k strate prehľadu v týchto otázkach u verejnosti. Časť vstup do NATO a EÚ nerozlišovala, časť pokladala EÚ za „dobrú“ a NATO za „zlé“, časť spolu s NATO odmietala aj EÚ. Odmietanie vstupu do NATO narástlo v súvislosti s irackou krízou, ktorá sprevádzala celú predreferendovú kampaň. Vláda sa svojimi postojmi k riešeniu irackej krízy objektívne dostala do názorového sporu s väčšinou slovenskej spoločnosti, ktorá odmietala vojenské riešenie. To viedlo aj k poklesu dôveryhodnosti vlády pri obhajovaní vstupu do EÚ a pozývaní občanov k účasti na referende. Túžbu časti občanov „potrestať“ vládu za jej postoje k vstupu do NATO a k irackej vojne umocnila petičná akcia za vyhlásenie referenda o vstupe SR do NATO, ktorú iniciovali J. Čarnogurský a E. Chmelár. Neschopnosť petičného výboru zozbierať 350 tisíc podpisov do ratifikácie Washingtonskej zmluvy Národnou radou SR a prezidentom SR a následné vzdanie sa úsilia o konanie referenda o vstupe do NATO spolu s referendom o EÚ, ktoré J. Čarnogurský avizoval, sa obrátilo proti vláde. Ľudia, ktorí chceli referendum o NATO, nevideli chybu v organizačnej neschopnosti petičného výboru, ale zazlievali vláde, že chce iba referendum o EÚ, a preto sa mnohí z nich rozhodli reagovať bojkotovaním referenda o EÚ. 

3. Priebeh kampane – vnútropolitické súvislosti

Predreferendová kampaň o vstupe SR do EÚ bola ovplyvnená mnohými vnútropolitickými súvislosťami, ohlasovanými reformami a diskusiami.

a) Dehonestácia inštitútu referenda 

Doteraz na Slovensku uskutočnené 4 neúspešné referendá (v októbri 1994 referendum o kontrole finančných prostriedkov použitých v privatizácii, v máji 1997 referendum o vstupe SR do NATO, rozmiestení jadrových zbraní a vojenských základní na území SR a o priamej voľbe prezidenta, v septembri 1998 referendum o zákaze privatizácie strategických podnikov a v novembri 2000 referendum o predčasných voľbách) sprofanovali inštitút referenda u občanov.
K dezorientácii občanov viedlo aj odmietnutie iniciatívy referenda o vstupe SR do NATO a následné vyzdvihnutie dôležitosti referenda o vstupe SR do EÚ.

b) Sociálno-ekonomické a politické súvislosti

Niektoré politické strany sa snažili spolitizovať inštitút referenda už od marca 2003. Nedá sa vylúčiť ani fakt, že niektoré opozičné strany by rady využili prípadný neúspech referenda na vyvolanie vládnej krízy. Vyjadrenia „áno, ale...“ vyvolali skôr pochybnosti u časti obyvateľstva. 
Vláda, vychádzajúc z volebných výsledkov a zo stabilne vysokej podpory občanov pre vstup do EÚ sa rozhodla pre razantné opatrenia v zdravotníctve, sociálnej sfére a ekonomike, ktoré sa odôvodňovali najmä potrebou úspor v záujme znižovania deficitu verejných financií. Keďže nedošlo k dohode s KOZ, niektoré kroky vlády vyvolali sociálne konflikty a odmietavú reakciu verejnosti. V médiách sa objavili zdôvodnenia nepopulárnych opatrení odvolávaním sa na EÚ. Avízované spoplatnenie zdravotníckych služieb a spoplatnenie vysokoškolského štúdia; zrušenie lokálnych železničných spojov, nasledujúci štrajk železničiarov a potom úvahy v rezorte dopravy o znovuobnovení niektorých zrušených spojov; úvahy ministerstva financií o zdanení dôchodkov a diskusie o tom, o koľko sa majú navýšiť dôchodky, a či k ich zvýšeniu nedôjde až od 1. augusta; zaslanie štvrťročných účtov za zvýšené ceny energií tesne pred referendom; oznámenie, že od 1. júla sa majú drasticky zvýšiť spotrebné dane z vína, piva a pohonných hmôt a ohlásenie paušálneho zvýšenia DPH na 20% opäť krátko pred referendom; to všetko nemohlo neovplyvniť nálady v spoločnosti a politické postoje občanov pred referendom. Oprávnenou je otázka, do akej miery sa účinky týchto javov dali kompenzovať predreferendovou kampaňou. 

Od začiatku roku sa medzi politickými stranami zvádzali neúprosné ideologické a mocenské boje. Vláda bola v  konflikte nielen s odbormi, ale aj s najsilnejšou opozičnou stranou. Konsenzuálne správanie sa predstaviteľov politických strán nastúpilo až tesne pred referendom, po nízkej účasti občanov na referende v Maďarskej republike. K túžbe občanov „potrestať“ vládu neúčasťou na referende prispeli aj niektorí politici, ktorí začali diskusiu na tému, kto a kedy má odstúpiť, ak referendum nebude platné. Tým sa dal ľuďom akýsi návod, že ak chcú vyvolať pád vlády alebo aspoň jej narobiť problémy, najlepšie bude nezúčastniť sa na referende.

Politickým špecifikom SR oproti SR a PR, ktoré ovplyvnilo priebeh kampane, bola absencia vyhraneného a silného tábora euroskeptikov a najmä tých, čo odmietali vstup do EÚ. Referendová kampaň tak nenadobudla súťaživý charakter, nebola bojom, ktorý by motivoval k účasti v záujme presadenia „môjho“ občianskeho názoru. Odporcovia vstupu do EÚ tak videli najlepšiu možnosť, ako dosiahnuť svoj cieľ, v neúčasti na referende. Významným faktorom predreferendovej atmosféry bola aj malá angažovanosť politických strán v porovnaní s parlamentnými voľbami. Pozoruhodný je aj fakt, že kým v záujme mobilizácie účasti občanov na parlamentných voľbách v r. 2002 sa podľa údajov, ktoré sa objavili v tlači, podarilo z  dať mimovládnym organizáciám z rôznych zahraničných a domácich zdrojov až 16-17 mil. USD, na mobilizačné aktivity pred referendom sa pre MVO vyčlenilo iba 10 mil. Sk z rozpočtu vlády. Za zaznamenanie stojí aj fakt, že Vláda SR vyčlenila na kampaň oveľa menšie zdroje, ako vlády MR a ČR. 

c) Legislatívne a technické súvislosti

Počas existencie bezplatnej infolinky, určenej na poskytovanie odpovedí občanom na ich otázky týkajúce sa vstupu Slovenskej republiky do Európskej únie, bolo zaznamenaných aj množstvo otázok občanov týkajúcich sa technického zabezpečenia referenda a jeho právnej účinnosti. Z najčastejších otázok občanov vyplývajú nasledujúce problémy spojené s priebehom referenda, ktoré ovplyvnili aj účasť časti oprávnených voličov na referende:

1. Zastaralý zákon o spôsobe vykonania referenda

V súlade s platným zákonom  NR SR č. 564/1992 Zb. o spôsobe vykonania referenda mohli občania v referende  hlasovať len na území Slovenskej republiky. Všetci občania SR, ktorí boli odhodlaní zúčastniť sa referenda, avšak nenachádzali sa v čase konania referenda na území SR, ale v rôznych iných krajinách sveta, nemohli byť z hľadiska právneho stavu akceptovaní. Nebolo totiž možné hlasovať na zastupiteľských úradoch SR, resp. cez internet. Táto skutočnosť sa pravdepodobne dotkla napr. 7 000 slovenských študentov a 56 000 pracovníkov registrovaných ako zamestnaných v Česku (údaje NÚP), ako aj približne 700 pracovníkov MZV na zastupiteľských úradoch SR v zahraničí. 

2. Praktické ťažkosti s vybavovaním hlasovacieho preukazu

Občania, ktorí sa v čase konania referenda nezdržiavali v mieste trvalého bydliska, mali možnosť vybaviť si vopred hlasovací preukaz. Jeho vybavenie však bolo pre mnohých spojené s ťažkosťami rôzneho stupňa.
Hlasovacie preukazy vydávali mestské, resp. obecné úrady počas svojich úradných hodín, spravidla počas pracovných dní. Mnohé z nich svoju prevádzku neprispôsobili potrebám občanov a hlasovacie preukazy si tak bolo možné vybaviť na mnohých miestach Slovenska len 3 dni v týždni. Mnohí občania preto uprednostnili pracovné povinnosti pred vycestovaním do miesta trvalého bydliska počas pracovného týždňa a prišli tak o možnosť hlasovať v referende. 
Nezanedbateľné boli aj finančné náklady takejto cesty do miesta trvalého bydliska za účelom vybavenia hlasovacieho preukazu, napr. pre študenta z východného Slovenska študujúceho na VŠ v Bratislave.
Presné pravidlá pre podmienky vydávania hlasovacieho preukazu neboli stanovené a mestské, resp. obecné úrady si ich určovali sami. S tým súviseli problémy, či je na vybavenie hlasovacieho preukazu potrebná osobná účasť voliča, alebo stačí účasť príbuzných, resp. či je potrebné notárom overené splnomocnenie.

3. Otázky súvisiace s legitimitou inštitútu referenda

Na bezplatnú infolinku sa občania veľmi často obracali s otázkou, čo sa stane, ak bude referendum neplatné, prípadne ak by sa v ňom väčšina obyvateľov vyjadrila proti vstupu SR do EÚ.
Predčasné vyjadrenia o korekčných opatreniach v prípade takéhoto stavu a o nahradení rozhodnutia referenda rozhodnutím NR SR pôsobili na občanov demotivujúco a odrádzali ich od účasti na, z tohto pohľadu zbytočnom, referende.

d) Rôzne

Personifikácia inštitútu referenda na osobu podpredsedu vlády SR pre európsku integráciu časťou slovenskej verejnosti, médií a politikov prispela tiež k vyvolaniu nežiadúcich šumov okolo referenda. Účinnosť referenda znížili aj niektoré mediálne javy, ako aj vecné chyby, ktoré sa vyskytli počas predreferendovej kampane.

2. Referendum o vstupe SR do EÚ v optike verejnosti
	
Zdroj štatistických dát :  Ústav pre výskum verejnej mienky Štatistického úradu SR 

Ústav pre výskum verejnej mienky Štatistického úradu SR (ÚVVM ŠÚ SR) uskutočnil v mesiacoch február až máj 2003 4 prieskumy verejnej mienky na štatisticky významnej vzorke priemere 1214 občanov.
                                                                                                                                                                                                                                                                                                                                                                                                                                                                                                                                                                                                                                                                                                                                                    
 Vedomosť o konaní referenda                

      Tab. 1

Viete alebo neviete, že 16. a 17. mája 2003 sa uskutoční referendum o vstupe SR do EÚ?

2003	
Áno	
Nie	

február	
74%	
26%	

marec	
85%	
15%	

apríl	
86%	
14%	

máj	
98,13%	
1,87%	

Zo zistení ÚVVM ŠÚ SR vyplýva, že sa počas obdobia február až máj 2003 vedomosť občanov o tom, že sa dňa 16. a 17. mája 2003 uskutoční referendum o vstupe SR do EÚ zvýšila zo 74% (február 2003) na 98,13% (máj 2003). Tým sa podarilo naplniť jeden z čiastkových cieľov predreferendovej kampane o vstupe SR do EÚ a to zvýšiť vedomie verejnosti o fakte, že sa referendum bude konať. 

Záujem o účasť v referende 

      Tab. 2

Zúčastníte alebo nezúčastníte sa 16. a 17. mája 2003 referenda o vstupe SR do EÚ?

2003	
Určite áno
	
Skôr áno	
Skôr nie	
Určite nie	
Nerozhodnutí	
február 
	42,4%	29,6%	7, 2%	8,7%	12,1%	
marec 	42,2%	24,7%	9,2%	9, 3%	14,5%	
apríl	42%	24,8%	9,2%	10,7%	13,3%	
máj	47,38%	20,67%	9,05%	12,78%	10,12%	

Štatistický prieskum poukázal na to, že v sledovanom období bol zaznamenaný nárast respondentov o cca 5%, ktorí sa určite zúčastnia referenda a naopak percentuálny úbytok respondentov, ktorí by sa referenda skôr zúčastnili ako nezúčastnili ( cca 9 %). Nárast bol aj v rámci skupiny respondentov, ktorí deklarovali, že sa určite nezúčastnia referenda ( z 8, 7 % na takmer 13%), t.j. spolu s nárastom respondentov, ktorí sa referenda skôr nezúčastnia ako zúčastnia.

Dôvody pre neúčasť v referende

ÚVVM ŠÚ SR uskutočnil v dňoch 1.-12 mája 2003, v ktorom sa osobitne zameral na dôvody možnej neúčasti. Skupina respondentov, ktorí sa v rámci celkového prieskumu vyjadrili, že sa referenda skôr nezúčastnia ako zúčastnia, resp. nezúčastnia mali možnosť uviesť 3 dôvody z ponúknutých šiestich dôvodov , alebo mohli voľne uviesť iné dôvody.(Súčet percent preto prevyšuje 100).

Medzi dôvody neúčasti patria : 

•	politický vývoj na Slovensku
•	nepochopenie významu referenda
•	nedostatok občianskeho uvedomenia 
•	vplyv rodiny
•	nezáujem občanov spojený s nedostatkom európskeho povedomia.

Graf 1
	
									         Zdroj : ŠÚ SR

Z uvedeného vyplýva, že za najvýznamnejší faktor neúčasti na referende u tejto časti respondentov je možné považovať nesúhlas s politickým vývojom na Slovensku, nedostatok občianskeho uvedomenia si významu práv voliča v demokratickom zriadení ako aj nedostatok európskeho povedomia.

Hlasovanie v referende

Prieskum ÚVVM ŠÚ SR prostredníctvom otázky „Ako odpoviete v referende na otázku :Súhlasíte s tým, aby sa SR stala členským štátom EÚ ?“, že v období február až máj 2003 sa zvýšil počet respondentov, ktorí v referende hlasovali za vstup SR do EÚ zo                        70, 5% (február 2003) na 80, 05 % ( máj 2003), t.j. o cca 10 %.

Tab. 3

Ako odpoviete v referende na otázku :
„ Súhlasíte s tým, aby sa SR stala členským štátom EÚ?“

2003	
Súhlasím	
Nesúhlasím	Ešte nie som rozhodnutý	

február	
70,5%	
8,8%	
20,7%	

marec	
72, 2%	
8,8%	
19%	

apríl	
77,2%	
9%	
13,8%	

máj	
80,05%	
4,69%	
15,25%	

Na základe dát ŠÚ SR uvedených v tabuľke 3 sa dá konštatovať, že podiel respondentov odhodlaných hlasovať za vstup SR do EÚ graduálne stúpal spolu s približujúcim sa dátumom referenda, pričom paralelne klesal podiel tých respondentov, ktorí by v referende nesúhlasili so vstupom.  Taktiež klesal podiel nerozhodnutých.( Výnimku tvorí mesiac apríl, kde bol podiel nerozhodnutých nižší o 1,45% , čo sa dá vysvetliť percentuálnym nárastom podpory a úbytkom nesúhlasu). 
Vplyv predreferendovej kampane na účasť občanov v referende o vstupe SR do EÚ
Prieskum ÚVVM ŠÚ SR realizovaný v máji 2003 zisťoval, či predreferendová kampaň ovplyvnila alebo neovplyvnila názor občanov na účasť v referende. 9% respondentov deklarovalo, že ich kampaň ovplyvnila v pozitívnom smere, pretože nemali v úmysle zúčastniť sa referenda a teraz sa ho zúčastnia. Negatívny vplyv kampane sa prejavil u 3% oslovených občanov, ktorí mali v úmysle sa zúčastniť referenda o vstupe SR do EÚ, ale pod vplyvom kampane sa ho nezúčastnia.
       Tab. 4
Ovplyvnila alebo neovplyvnila kampaň názor občanov na účasť v referende o vstupe SR do EÚ?	
ovplyvnila, nemal som v úmysle zúčastniť sa  referenda a teraz sa ho zúčastním	9 %	
ovplyvnila, mal som v úmysle zúčastniť sa  referenda a teraz sa ho  nezúčastním 	3 %	
neovplyvnila, nemal som ani predtým ani teraz v úmysle zúčastniť sa referenda	21%	
Neovplyvnila, mal som aj predtým aj teraz v úmysle zúčastniť sa referenda	56 %	
Neviem	11 %	

Tento prieskum ukázal, že veľká časť občanov deklarovala, že mala názor na vstup SR do EÚ sformovaný už pred realizáciou predreferendovej kampane.

Vplyv predreferendovej kampane na názor občanov na vstup SR do EÚ 

Prieskum ÚVVM ŠÚ SR realizovaný v máji 2003 taktiež zisťoval názory verejnosti na vplyv predreferendovej kampane na pozitívne alebo negatívne rozhodnutie o vstupe SR do EÚ. 

        Tab. 5
Povedzte, prosím, či ovplyvnila alebo neovplyvnila predreferendová kampaň váš názor na vstup SR do EÚ?	
ovplyvnila, bol som proti vstupu SR do EÚ a teraz som za vstup	7 %	
ovplyvnila, bol som za vstup SR do EÚ, teraz som proti vstupu	3 %	
neovplyvnila, bol som pred tým aj teraz za vstup SR do EÚ 	53 %	
neovplyvnila, bol som predtým aj teraz proti vstupu SR do EÚ 	20 %	
Neviem	17 %	
									
Predreferendová kampaň presvedčila 7 % respondentov, aby zmenili svoje rozhodnutie a povedali áno vstupu do EÚ. Negatívne predreferendová kampaň ovplyvnila a svoje rozhodnutie v neprospech vstupu SR do EÚ zmenili 3 % respondentov. 

Záujem občanov o rozšírenie si vedomostí o Európskej únii

Počas troch mesiacoch február až marec 2003 ŠÚ SR zisťoval mieru záujmu oslovených občanov o rozšírenie si svojich vedomostí o Európskej únii prostredníctvom prednášok. 

Tab. 6

Máte alebo nemáte záujem  o rozšírenie svojich vedomostí o EÚ účasťou na
prednáškach ? (údaje v %)
	
	február
2003	marec
2003	apríl
2003	
mám záujem	10	11	12	
viac mám ako nemám záujem	27	26	29	
viac nemám ako mám záujem 	36	34	34	
nemám záujem	27	29	25	

Záujem o prednášky bol veľmi nízky ( cca 10-12%), pričom väčší nezáujem a nezáujem o rozšírenie si vedomostí spolu prezentovalo cca 60 % oslovených.

Záverom možno konštatovať, že na základe štatistických zistení v období február až máj 2003 stúpalo povedomie verejnosti o konaní referenda o vstupe SR do EÚ zároveň s podporou účasti na referende ako aj s nárastom počtu tých občanov, ktorí boli odhodlaní hlasovať za vstup. Predreferendová kampaň ovplyvnila názor na vstup SR do EÚ u 10 % oslovených voličov. Signifikantným je aj zistenie, že významným faktorom neúčasti na hlasovaní na referende bol nesúhlas s aktuálnym  politickým vývojom na Slovensku. Zároveň veľká časť verejnosť prezentovala nezáujem o rozšírenie si vedomostí o Európskej únii prostredníctvom aktívnej participácie na prednáškach o tejto tematike.                                                                                                           

3. Správa o realizácii predreferendovej kampane o vstupe SR do EÚ

a) Úvod

Dňa 22. januára 2003 vláda Slovenskej republiky schválila uznesením č. 45/2003 Stratégiu predreferendovej kampane vstupu SR do EÚ. Strategickým cieľom kampane bolo udržať vysokú podporu vstupu SR do EÚ, zvýšiť záujem a motiváciu občanov k účasti na referende a dosiahnuť viac ako 50%-nú účasť oprávnených voličov na ňom. Z uvedeného vyplynuli nasledujúce čiastkové ciele:
•	Zvýšiť vedomie verejnosti o fakte, že sa referendum bude konať
•	Zabezpečiť platné referendum, t. j. aby sa referenda zúčastnilo aspoň 50%+1 oprávnených voličov
•	Zabezpečiť pozitívny výsledok referenda: kampaň za vstup
Realizácia predreferendovej kampane o vstupe SR do EÚ sa opierala o plnenie informačných a mobilizačných aktivít  prostredníctvom komunikačných kanálov uvedených v Stratégii:
•	Elektronické a printové médiá (TV, rozhlas, internet, periodiká)
•	Priamy kontakt (prednášky, verejné diskusie)
•	Tlačené informačné materiály
•	Bezplatná telefonická infolinka
•	Kontaktné body na troch základných úrovniach (centrálna, regionálna a lokálna)

b) Uskutočnené aktivity ÚV SR v rámci predreferendovej kampane

1.	Realizácia malých projektov v jednotlivých regiónoch Slovenskej republiky

2.	Realizácia internetovej kampane prostredníctvom oficiálnej stránky www.eureferendum.sk

3.	Monitorovanie a  koordinácia aktivít, realizovaných vybranými dodávateľmi komplexných služieb 

4.	Realizácia aktivít priameho kontaktu pracovníkov SEZ ÚV SR s občanmi SR, vypracovanie, tlač a distribúcia informačných brožúr na tému vstupu SR do EÚ 

5.	Realizácia a obsluha bezplatnej telefonickej informačnej linky v rámci predreferendovej kampane

6.	Realizácia informačných aktivít na centrálnej, regionálnej a lokálnej úrovni 

1.	Realizácia malých projektov v jednotlivých regiónoch Slovenskej republiky

Výkonný orgán menoval a poveril výberom malých projektov 9-člennú Výberovú komisiu (príloha č. 1)  pre malé projekty (VK-MP). Členmi VK-MP boli pracovníci ÚV SR, zástupcovia Fóra donorov, ZMOS-u a Únie miest Slovenska. Výzva na prekladanie malých projektov (MP) bola zverejnená na internetovej stránke vlády SR a tiež na www.eureferendum.sk  
23. 1. 2003. V rozpočte na zabezpečenie predreferendovej kampane bolo na realizáciu malých projektov vyčlenených 10 550 000,- Sk.
Prvé kolo výberu malých projektov bolo uzavreté 1.2.2003.  Posledné, štvrté kolo na predkladanie návrhov v rámci podpory malých projektov bolo uzavreté 15. 3. 2003. V tomto kole bol zaevidovaný všeobecne najvyšší počet predkladaných projektov – 270.
Spolu bolo v štyroch výberových kolách posudzovaných 663 projektov zo všetkých slovenských regiónov. Vyradených bolo 233, nepodporených 357 a podporených 73 projektov. Regionálne rozloženie podporených projektov a pokrytie cieľových skupín spolu s rozdelením projektov podľa metódy a formy sa nachádzajú v prílohe č. 2. Projekty boli podporené v celkovej výške 11.235.150 Sk oproti pôvodne plánovej sume 10.550.000 Sk. Navýšenie rozpočtu pre malé projekty sa uskutočnilo presunom finančných prostriedkov vyčlenených na predreferendovú kampaň v rámci schválených aktivít (časť C správy).

     Dňa 10. 4.2003 sa v Bratislavskom hoteli Bôrik uskutočnilo informačné a monitorovacie stretnutie pracovníkov Sekcie pre európske záležitosti so zástupcami záujmových združení, občianskych združení a mimovládnych organizácií, na ktorom boli podané informácie o postupe realizácie jednotlivých projektov a prezentovaní boli obaja dodávatelia komplexných služieb.
Výber a realizácia malých projektov sa ukázali ako efektívny nástroj informovania a mobilizácie občanov na regionálnej a lokálnej úrovni. Ich prostredníctvom bola zabezpečená okrem iného aj informovanosť špecifických spoločenských cieľových skupín (napr. Rómovia, zdravotne postihnutí, seniori apod.)
Výsledky účasti občanov na referende ukázali, že v tých oblastiach, v ktorých sa projekty realizovali bola účasť na hlasovaní vyššia.

2.	 Realizácia internetovej kampane prostredníctvom oficiálnej stránky www.eureferendum.sk

Oficiálna internetová stránka predreferendovej kampane Úradu vlády SR www.eureferendum.sk bola vytvorená v januári 2003 a po prvý raz bola oficiálne spustená 20. januára 2003.
Cieľom zriadenia stránky bolo upozorniť na referendum o vstupe SR do EÚ a poskytnúť používateľom internetu všestranné informácie o rôznych aspektoch vstupu Slovenska do Európskej únie, ktoré im umožnia prijať v referende 16.-17. mája 2003 kvalifikované a zodpovedné rozhodnutie. 
Vytvorenie internetovej stránky zabezpečoval z obsahového hľadiska Odbor komunikačnej stratégie a vzdelávania (OKSAV) ÚV SR a z technického hľadiska Odbor informatiky a racionalizácie štátnej správy ÚV SR. Niektoré materiály zverejnené na stránke dodali iné ústredné orgány štátnej správy na žiadosť OKSAV ÚV SR.
V hlavičke internetovej stránky je uvedené upozornenie na referendum o vstupe SR do EÚ a dátum jeho konania. 
Na úvodnej stránke víta návštevníkov stránky krátky príhovor, logo a posolstvo predreferendovej kampane. Po kliknutí na hviezdičky oficiálneho loga kampane je možné získať základné informácie o jednotlivých politikách Európskej únie. 
Uprostred úvodnej stránky sa odpočítavajú dni, zostávajúce do referenda a nachádza sa tu aj upozornenie na bezplatnú informačnú linku, poskytujúcu informácie o vstupe SR do EÚ.
V spodnej polovici hlavnej stránky sú umiestnené stanoviská jednotlivých parlamentných politických strán k referendu o vstupe SR do EÚ v textovom formáte.
V ľavom stĺpci sa nachádzajú pravidelne obnovované upútavky na aktuality stránky. Pod ne boli vložené odkazy na stránky relevantných inštitúcií, poskytujúcich informácie súvisiace so vstupom Slovenskej republiky do EÚ a s referendom. 
Takisto sa tu nachádza anketa, v ktorej  mali občania možnosť vyjadriť svoj záujem zúčastniť sa referenda o vstupe SR do EÚ. Z jednej IP adresy bolo možné hlasovať len raz. Do 14. mája 2003 sa hlasovania zúčastnilo 5052 užívateľov, z ktorých sa 57% vyjadrilo k účasti kladne, 37% odmietavo a 6%  sa nevedelo vyjadriť. 

Ostatné dokumenty, materiály a informácie sú rozdelené do 7 hlavných zvislých  roliet, rozdelených na podčasti:

1.	Otázky a odpovede. Podčasť Čo prinesie vstup do EÚ študentom, zamestnancom, podnikateľom, poľnohospodárom, samosprávam, Európe, nám všetkým obsahuje najčastejšie kladené otázky jednotlivých spoločenských skupín spolu so stručnými odpoveďami na ne. Časť Priebeh referenda objasňuje právne, technické a organizačné zabezpečenie plebiscitu. Ďalšie časti predstavujú Riziká a nevýhody členstva SR v EÚ podľa Doc. Ing. Milan Šikulu, CSc. a Prínosy a riziká vstupu SR do EÚ podľa negociačných kapitol,  použité so súhlasmi autorov Miroslava Adamiša a Jána Fígeľa z publikácie Slovensko na ceste do Európskej únie: kapitoly a súvislosti. 

2.	Dokumenty. Táto časť poskytuje užívateľom stránky prehľad o základných dokumentoch, týkajúcich sa integračného procesu SR do EÚ. Obsahuje podčasti: Príprava referenda, Zmluvy, Summity, Prístupový proces SR, Phare, Ispa, Sapard a Analýzy. 

3.	EÚ a my. Užívatelia tu nájdu prehľad o výsledkoch ľudových hlasovaní v ostatných pristupujúcich krajinách, stručný prehľad vzťahov SR s EÚ, slovník základných pojmov európskej integrácie, databázu expertov na európsku integráciu, z ktorej si môžu rôzne organizácie individuálne pozývať expertov na nimi realizované podujatia, základné údaje o členských a kandidátskych štátoch EÚ a adresár veľvyslanectiev členských a kandidátskych štátov EÚ v SR. 

4.	Únia v obrazoch ponúka zábavnejší pohľad na vstup SR do EÚ. Nachádzajú sa tu hry pexeso a puzzle s európskou tematikou, možnosť stiahnuť si obrázky týkajúce sa EÚ a pozrieť si animovaný film, ktorý vznikol za podpory Úradu vlády SR z kresieb detí v rámci detskej súťaže v kreslení. V podčasti venovanej deťom sa nachádza aj výzva do ďalšieho, štvrtého kola tejto detskej súťaže. 

5.	Predreferendová kampaň obsahuje rozsiahla dokumentáciu, týkajúcu sa predreferendovej kampane o vstupe SR do EÚ uskutočňovanej Úradom vlády SR.  Nachádza sa tu kompletný materiál Stratégia predreferendovej kampane o vstupe SR do EÚ, schválený vládou SR. Osobitné podčasti sú venované malým projektom tretieho sektora, ktoré boli podporené v rámci predreferendovej kampane a projektom dodávateľov komplexných služieb, vybraných v rámci verejného obstarávania. Počas uskutočňovania predreferendovej kampane tu boli priebežne zobrazované výzvy na predkladanie projektov a na verejné obstarávanie a ich výsledky. Ďalšie podčasti sú venované kalendáru podujatí predreferendovej kampane, kde boli zahrnuté podujatia pripravované ako Úradom vlády, tak i agentúrou Monarch a mimovládnymi organizáciami, ktorým bol schválený v rámci predreferendovej kampane malý projekt. V tejto časti sa nachádzajú aj tri podrobné prieskumy verejnej mienky,  realizované Štatistickým úradom SR o informovanosti verejnosti o aspektoch vstupu do EÚ a o záujme občanov zúčastniť sa referenda o vstupe SR do EÚ. Počas informačného moratória pred referendom o vstupe SR do EÚ, keď sa podľa zákona o spôsobe vykonania referenda nemôžu zverejňovať otázky prieskumov verejnej mienky týkajúce sa otázky položenej v plebiscite, boli tieto prieskumy verejnej mienky dočasne do skončenia referenda zo stránky stiahnuté. 

6.	Kontakt - obsahuje informáciu, ako je možné kontaktovať telefonicky, písomne, faxom a elektronickou poštou kontaktovať správcu stránky, OKSAV a  Kanceláriu podpredsedu vlády SR pre európsku integráciu, ľudské práva a menšiny. 

7.	Mapa - umožňuje prehľadnú orientáciu v obsahu stránky.  

Stránka obsahuje množstvo odkazov na internetové stránky iných ústredných orgánov štátnej správy, medzinárodných organizácií, spravodajských serverov a mimovládnych organizácií, ktoré užívateľovi umožnia nájsť ďalšie podrobné informácie.  
Celkový počet prístupov na stránku od jej oficiálneho spustenia 5.2.2003 bol takmer 50 tisíc a celkový počet zotrvaní na stránke vyše 11 tisíc. Najviac prístupov bolo zaznamenaných v pracovných dňoch medzi 8:00 a 16:00. Priemerný denný počet prístupov bol 506. (Príloha č.3)
Internetová stránka www.eureferendum.sk plnila počas predreferendovej kampane o vstupe SR do EÚ úlohu významného informačného kanála Úradu vlády SR pre občanov a rôzne organizácie. Umožnila Úradu vlády SR zverejňovať všetky výzvy, týkajúce sa uskutočňovania predreferendovej kampane, ako aj propagovať bezplatnú informačnú linku, na ktorej občanom na ich otázky ohľadom  vstupu SR do EÚ odpovedali pracovníci, vyškolení v európskej problematike.
Jej najväčší prínos bol v komplexnej sumarizácii informácií, týkajúcich sa eurointegračného procesu SR. 

3.	Spolupráca, monitorovanie a  koordinácia aktivít, realizovaných dodávateľmi komplexných služieb

Na základe odporúčania Výberovej komisie pre výber dodávateľov komplexných služieb
(VK DKS - príloha č.4) podpísal vedúci Úradu vlády Slovenskej republiky zmluvu s agentúrami Creo/Young & Rubicam na body obstarania 1.1 a 1.2 a Monarch, a.s, na body obstarania 1.3 a 1.4.
Cieľom mediálnej časti kampane bolo zabezpečenie sloganu, znelky, spotov, billboardov, plagátov a letákov profesionálnymi reklamnými a PR agentúrami (Creo Young & Rubicam a Monarch, a.s.), ktoré boli vybraté v dvojkolovej súťaži Výberovou komisiou, v súlade so zákonom číslo 263/1999 Z. z. v znení neskorších predpisov.
Pracovníci Creo Young & Rubicam doručili na ÚV SR niekoľko tisíc kusov plagátov formátu A2, A3, visačiek, letákov a skladačiek, ktoré  v nasledujúcom priebehu kampane distribuovali pracovníci OKSAV na jednotlivých podujatiach v regiónoch a v Informačnom centre európskej integrácie na Štefánikovej ulici v Bratislave.
Monarch, a.s. spracoval harmonogram kultúrno-spoločenských mobilizačných podujatí „Countdown“ a sériu diskusných televíznych a rozhlasových relácií vo verejnoprávnych a súkromných elektronických médiách. Takisto obe agentúry spracovali vlastné informačné spoty a relácie.
Uvedené agentúry boli prizvané k inštruktážnemu semináru pre nominantov parlamentných politických strán, ktorý sa uskutočnil 24.3.2003 v bratislavskom hoteli Bôrik. V rámci seminára dostali obe agentúry priestor na prezentáciu svojich víťazných návrhov (slogan, spoty, vizuál, kreatívu, PR a promo-aktivity) v dĺžke 40 minút za prítomnosti elektronických a tlačených médií. 
Zástupcovia dodávateľov komplexných služieb boli prizvaní prezentovať vlastné projekty v rámci realizácie kampane na stretnutí so zástupcami realizátorov malých projektov na bratislavskom Bôriku 10.4.2003.

4.  Realizácia aktivít priameho kontaktu pracovníkov SEZ ÚV SR s občanmi, vypracovanie, tlač a distribúcia informačných brožúr na tému vstupu SR do EÚ

Na základe prezentovaných materiálov a v súlade s bodmi obstarania predložili obaja
dodávatelia komplexných služieb návrhy harmonogramov realizácie podujatí (Príloha č. 5), mediálnych spotov, materiálov atď., ktoré boli prediskutované s pracovníkmi OKSAV a v ktorých boli následne zohľadnené požiadavky oboch strán. 

Informačné brožúry - Na realizáciu predreferendovej kampane prostredníctvom priameho kontaktu vypracoval a vydal OKSAV 10 informačných brožúr, ktoré boli distribuované občanom na regionálnych podujatiach, organizovaných ÚV SR, prostredníctvom realizátorov malých projektov a dodávateľov komplexných služieb, prostredníctvom pracovných výjazdov zamestnancov SEZ do regiónov a  v priamom kontakte s občanmi v priestoroch Informačného centra európskej integrácie (tzv. Euroizba) na Štefánikovej ulici v Bratislave:
•	Hospodárska súťaž, 
•	Kontrola v spoločnosti, 
•	Regionálna politika EÚ, 
•	Dane, 
•	Malé a stredné podnikanie, 
•	Prechod od predvstupových fondov EÚ k štrukturálnym fondom, 
•	20 otázok a 20 odpovedí o EÚ, 
•	Európa pre Slovákov-Slovensko pre Európu, 
•	Bez bariér, 
•	Európske ceny? Aj platy!

Informačné centrum európskej integrácie – „Euroizba“ - činnosť Euroizby bola spustená 22. 4. 2003 tlačovou konferenciou podpredsedu vlády so zámerom poskytnúť občanom SR priestor na získanie informácií o integračnom procese v EÚ a realizácii kampane v priamom kontakte s odborne pripravenými pracovníkmi sekcie pre európske záležitosti ÚV SR. 
Až do konania referenda 16. a 17. mája 2003 prebiehali v Euroizbe tlačové konferencie podpredsedu vlády s predsedom KOZ I. Saktorom, s predsedom ZMOS M. Sýkorom a s predstaviteľmi cirkví F. Tondrom, predsedom Konferencie biskupov Slovenska a J. Filom, generálnym biskupom evanjelickej cirkvi augsburského vyznania.
Takisto sa v informačnom centre uskutočnili vzdelávacie podujatia pre zamestnancov ÚV SR o dôsledkoch vstupu SR do EÚ (6. a 13. 5. 2003) a predreferendové informačné podujatia pre pedagógov stredných škôl.

Podpora vzdelávacích aktivít, organizovaných v spolupráci s ÚV SR – 7. 3. 2003 sa uskutočnil v  Miestodržiteľskom paláci v Bratislave vzdelávací seminár, organizovaný v spolupráci s Francúzskym inštitútom pri veľvyslanectve Francúzskej republiky na Slovensku o francúzskych skúsenostiach s vedením informačnej kampane. Seminár viedol riaditeľ kancelárie informačných kampaní z úradu premiéra Francúzskej republiky a bol určený pre členov Výkonného orgánu, zodpovedného za riadenie predreferendovej kampane.
	Na základe zmluvy s občianskym združením Euroškolitelia uskutočnili pracovníci uvedeného OZ štrnásť prednáškových výjazdov do rozličných regiónov Slovenska, na ktorých informovali občanov o súvislostiach vstupu SR do EÚ.

Pracovné výjazdy do regiónov Slovenska - Po ukončení regionálnych konferencií k 30.4.2003 realizovali pracovníci SEZ služobné výjazdy do regiónov západného, stredného, južného a východného Slovenska a ďalšie doplňujúce výjazdy (Banská Bystrica, Brezno, Kremnica, Banská Štiavnica, Štiavnické bane, Zvolen, Nitra, atď.) za účelom distribúcie informačných brožúr, plagátov, letákov, visačiek apod. úradom štátnej správy a regionálnej samosprávy, ako aj organizáciám, ktoré realizovali malé projekty. Pracovníci sekcie takisto v teréne overovali priebeh kultúrno-spoločenských podujatí, uskutočňovaných dodávateľmi komplexných služieb v rámci predreferendovej kampane.

Zaslanie krátkej textovej správy – od 13. do 16. 5.2003 boli trom miliónom  zákazníkov oboch mobilných operátorov zaslané informácie o konaní referenda a čísle bezplatnej telefonickej informačnej linky o Európskej únii. Táto aktivity vzbudila živý záujem o priebeh kampane a bezplatnú infolinku a mala výrazný mobilizačný efekt na voličov, čo dokumentuje aj počet volaní na infolinku, ktorý stúpol po zaslaní správy viac ako dvojnásobne. Občania prejavili eminentný záujem o hlasovanie s použitím moderných technológií (internet, sms).

Interview pre slovenské a zahraničné médiá – v priebehu predreferendovej kampane poskytli zamestnanci Sekcie pre európske záležitosti niekoľko rozhovorov a informácii o realizácii kampane pre domáce a zahraničné médiá: 

•	7.5.2003 - Generálna riaditeľka SEZ pre švédsky mienkotvorný denník Dagens Nyheten – Thomas Hall
•	13.5. 2003 - Generálna riaditeľka SEZ pre Swedish Broadcasting Radio
•	apríl- máj 2003 – časopis Žena, móda, rodina – generálna riaditeľka – Integrácia SR do EÚ
•	28.4.2003 - Riaditeľka OKSAV pre švédskeho publicistu, pozorovateľa EK Arne Jartelia
•	televízne a rozhlasové reportáže o bezplatnej informačnej linke ÚV SR – SRo, JOJ, Markíza, STV, ČT
•	rozhovor pre TA3 – Téma dňa - riaditeľka OKSAV – Predreferendová kampaň
•	rozhovor pre TA3 – riaditeľka OKSAV – Podpora malých projektov
•	príprava tlačových správ pre tlačové agentúry (regionálne konferencie, malé projekty, Euroizba, atď.)

5. Realizácia a obsluha bezplatnej telefonickej informačnej linky v rámci predreferendovej kampane

Úrad vlády SR zaviedol bezplatnú infolinku o EÚ s úmyslom zvýšiť prístupnosť informácií k občanom na lokálnej úrovni a v oblastiach s nedostatočným prístupom k informáciám. 
Od spustenia bezplatnej telefonickej infolinky (1.3., resp. 3.3.) do 17.5. bolo prijatých takmer 3000 hovorov. Najčastejším predmetom otázok boli sociálne dosahy vstupu SR do EÚ na dôchodcov, otázky, súvisiace so slobodným pohybom pracovníkov a možnosťou zamestnať sa v členských štátoch a inštitúciách EÚ. Častým predmetom otázok boli aj všeobecné výhody a nevýhody vstupu SR do EÚ, zmeny cenovej hladiny tovarov a služieb po vstupe do EÚ, voľný pohyb osôb a zmeny v schengenskom systéme. Vyskytovali sa aj otázky, týkajúce sa vstupu do menovej a hospodárskej únie a zavedenia eura a možnosti získať informačné materiály. 
	Občania mali záujem aj o zodpovedanie otázok technického zabezpečenia hlasovania, vydávania voličských preukazov a možnosti voliť aj mimo územia Slovenskej republiky. Napriek tomu, že táto oblasť nebola v náplni infolinky ÚV SR, jej obsluhujúci personál kvalifikovane odpovedal aj na otázky takéhoto charakteru.
Štatistika infolinky bola pravidelne vyhodnocovaná jej pracovníkmi a uverejňovaná na internetovej stránke kampane (Príloha č. 6).
Linku obsluhovali spolupracovníci občianskeho združenia Euroškolitelia v pracovných dňoch od 8,00 do 18,00 hod. Záujem o infolinku výrazne narástol po zaslaní výzvy ÚV SR občanom prostredníctvom krátkej textovej správy (SMS) mobilnými operátormi a dokumentujú ju aj záznamy a reportáže o činnosti linky v elektronických médiách.

6. Realizácia informačných aktivít na centrálnej, regionálnej a lokálnej úrovni

A: Inštruktážne semináre
Cieľom inštruktážnych seminárov ako vzdelávacích podujatí pre vybrané kontaktné body na všetkých úrovniach bolo rozvinúť spoluprácu medzi ÚV SR a zástupcami a mienkotvornými činiteľmi jednotlivých regiónov. Cieľom bola aj výzva ku spolupráci pri presadzovaní zámerov predreferendovej kampane, ako i zabezpečenie prieniku informácií o konaní referenda a význame jeho úspechu pre samotných občanov a pre Slovensko.
Cieľovou skupinou pre inštruktážne semináre boli predstavitelia krajských a okresných úradov, VÚC a vybraných okresných úradov práce, predstavitelia vysokých škôl, zástupcovia informačných centier mladých, regionálnych rozvojových agentúr a zástupcovia grémií a organizácií tretieho sektora.
Realizované boli nasledujúce inštruktážne semináre:

•	3.3.2003, Hotel Bôrik Bratislava (Bratislavský kraj)
•	4.3.2003, Hotel Bôrik Bratislava (Nitriansky kraj)
•	5.3.2003, Hotel Bôrik Bratislava (Trenčiansky kraj)
•	7.3.2003, Hotel Bôrik Bratislava (Trnavský kraj)
•	17.3.2003, Hotel Bôrik Bratislava (Žilinský a banskobystrický kraj)
•	20.3.2003, Obradná sieň MČ Staré mesto Košice (Košický a prešovský kraj)
•	24.3.2003, Hotel Bôrik Bratislava (nominanti parlamentných strán a médiá)

	V dňoch 3.3.2003 až 7.3.2003 boli zrealizované a vyhodnotené prvé štyri inštruktážne semináre pre vybraných zástupcov cieľových skupín. Všetky štyri seminári boli uskutočnené v priestoroch hotela Bôrik v Bratislave. Témami jednotlivých prednášok boli uznávanie odborných kvalifikácií, slobodný pohyb osôb, tovaru, služieb a kapitálu, európska bezpečnostná a sociálna politika a predvstupová a povstupová pomoc, ktoré boli prezentované odborníkmi na jednotlivé oblasti z relevantných rezortov. 
Zúčastnilo sa na nich vyše 120 mienkotvorných občanov, ktorí boli vyzvaní k vyhodnoteniu prínosu vzdelávacích podujatí a ku predstaveniu vlastných návrhov a iniciatív. Priemerné hodnotenie účastníkov vzdelávacích podujatí bolo veľmi dobré.  	
	17.3.2003 sa v priestoroch hotela Bôrik uskutočnil piaty inštruktážny seminár pre kontaktné body zo žilinského a banskobystrického kraja. Následne, 20.3.2003, vycestovali organizátori a prednášajúci, vybratí z relevantných vládnych a vzdelávacích inštitúcií (Ekonomická univerzita v Bratislave, Úrad pre normalizáciu, metrológiu a skúšobníctvo, Ministerstvo práce, sociálnych vecí a rodiny, Ministerstvo školstva, Úrad vlády) do Košíc, kde sa v obradnej sieni mestskej časti Staré mesto uskutočnil šiesty inštruktážny seminár. Účastníkom seminára sa prihovoril aj pán Azelio Fulmini, vedúci kancelárie Európskeho parlamentu (EP) na Slovensku, ktorý predstavil úlohu, význam a pôsobenie EP v štruktúrach Európskej únie. Na uvedených dvoch seminároch sa zúčastnilo 67 osôb, ktoré v priemere hodnotili úroveň a prínos seminárov ako veľmi dobré.
      Dňa 24.3.2003, v pondelok, sa vo vládnom hoteli Bôrik v Bratislave uskutočnil inštruktážny seminár pre nominantov parlamentných politických strán na základe požiadavky NR SR. Seminár otvoril PPV EI Pál Csáky s informáciou o priebehu predreferendovej kampane. Ako prednášajúci vystúpili Ján Figeľ, J.E. Eric van der Linden, Juraj Alner, ministri Zsolt Simon, László Gyurovszky a Ľudovít Kaník, ktorí predstavili vyjednávacie pozície SR pred vstupom do EÚ a jednotlivé uzavreté kapitoly Prístupovej zmluvy SR do EÚ. Na seminári predstavili vybratí DKS svoje víťazné návrhy a plánované aktivity na realizáciu predreferendovej kampane. Podujatie sa uskutočnilo za účasti médií. Z pozvaných 32 nominantov politických strán sa seminára zúčastnili šiesti.
Celkovo zrealizovali pracovníci OKSAV osem inštruktážnych pre uvedené cieľové skupiny a pre nominantov parlamentných politických strán a realizátorov malých projektov. Spolu sa seminárov zúčastnilo 315 mienkotvorných osôb zo všetkých regiónov SR.
Účastníci prejavili najväčší záujem o možnosti využitia štrukturálnych fondov, európsky sociálny model a o slobodný pohyb pracovných síl v rámci EÚ.
Významným prínosom seminárov bola distribúcia odborných publikácií a štúdií o dosahoch rozšírenia EÚ na spoločnosť, hospodárstvo a sociálne zabezpečenie SR.

B: Regionálne konferencie

Cieľom realizácie regionálnych konferencií bolo zabezpečenie rovnomernej diseminácie informácií o vstupe SR do EÚ na celom území Slovenska. Konferencie sa zamerali najmä na mienkotvorné osoby v jednotlivých regiónoch, teda na regionálnu štátnu správu a samosprávu, akademickú obec, na starostov a primátorov miest a obcí, na podnikateľskú obec, predstaviteľov regionálnych rozvojových agentúr a okresných úradov.
V piatok 28.3.2003 bol v trenčianskom Kultúrnom a metodickom centre začatý cyklus 8 regionálnych konferencií pre cieľové skupiny, identifikované v Stratégii realizácie predreferendovej kampane o vstupe SR do EÚ. K 30.4.2003 uskutočnili pracovníci SEZ osem regionálnych konferencií. Na každom z podujatí sa zúčastnilo v priemere 63 mienkotvorných občanov z identifikovaných cieľových skupín – VÚC, KÚ, OÚ, MÚ, OÚP, z univerzít apod. Na podujatiach mali možnosť diskutovať so zástupcami vlády, ministerstiev, NR SR, parlamentných politických strán a  Úradu vlády o integračnom procese, realizácii predreferendovej kampane a predniesť svoje pripomienky, komentáre a návrhy k nim. 
Regionálnych konferencií sa zúčastnilo vyše 500 mienkotvorných osobností. Ich najväčší prínos spočíval v diskusii regionálnych osobností vis á vis ústavným činiteľom a realizátorom predreferendovej kampane, na ktorej účastníci konfrontovali svoje skúsenosti a názory na vstup SR do EÚ. Regionálne konferencie boli zároveň  platformou na nadviazanie spolupráce počas a po predreferendovej kampani.

	Ku dňu 30.4.2003 bolo realizovaných osem regionálnych konferencií pre vybrané inštitúcie z jednotlivých VÚC (Príloha č.7):

•	28.3.2003 Kultúrne a metodické centrum v Trenčíne. Účastníci: P. Csáky (PPV EI), 
Š. Štefanec (predseda VÚC TN), A. Fulmini (zástupca EP v SR), P. Lizák (MZV SR), A. Hlavatá (MŽP SR), M. Okenková (MP SR), M. Rojko (MVRR SR), P. Weiss (FMV EU), S. Matúšová (GR SEZ).
•	Západoslovenské múzeum v Trnave. Účastníci: Z. Martináková (podpredsedníčka NR SR), A. Fulmini (zástupca EP v SR), M. Adamiš (MZV SR), P. Lizák (MZV SR), S. Krivdová (MVRR SR), Z. Ružická (MŽP SR), S. Matúšová (GR SEZ).
•	4.4.2003 SOPK v Žiline. Účastníci: P. Csáky (PPV EI), J. Tarčák (predseda VÚC ZA), A. Hlavatá (MŽP SR), S. Krivdová (MVRR SR), M. Adamiš (MZV SR), P. Weiss (FMV EU), D. Kolibová (R OKSAV.
•	11.4.2003 Sídlo VÚC Banská Bystrica. Účastníci: M. Marčok (predseda VÚC BB), 
E. Kukan (MZV SR), Ľ. Kaník (MPSVR SR), K. Zimmer (MP SR), A. Hlavatá (MŽP SR), I. Fáberová (ÚV SR), S. Matúšová (GR SEZ).
•	24.4.2003 Zámok v Topoľčiankach. Účastníci: L. Gyurovszky (MVRR SR), Gyurovszká (VÚC NR), M. Outrata (SAV), J. Nociar (MZV SR), M. Okenková (MP SR), A. Fulmini (zástupca EP v SR), S. Matúšová (GR SEZ).
•	25.4.2003 Hotel Fórum v Bratislave. Účastníci: Mikuláš Dzurinda (PV SR), Ľ. Roman (predseda VÚC BA), E. van der Linden (vedúci DEK v SR), M. Beňová (NR SR), A. Fulmini (zástupca EP v SR), M. Adamiš (MZV SR), S. Matúšová (GR SEZ).
•	29.4.2003 Obradná sieň MČ Košice – Staré mesto. Účastníci: P. Csáky (PPV EI),
M. Iľko (VÚC KE), K. Džupa (poslanec NR SR), J. Nociar (MZV SR), I. Fáberová 
(ÚV SR), Z. Ružická (MŽP SR), S. Matúšová (GR SEZ).
•	30.4.2003 Historická budova Divadla Jonáša Záborského v Prešove. Účastníci: 
R. Horváth (VÚC PO), I. Belohorská (poslankyňa NR SR), J. Nociar (MZV SR), 
I. Fáberová (ÚV SR), Z. Ružická (MŽP SR), P. Weiss, S. Matúšová (GR SEZ).

c) Mediálna línia predreferendovej kampane o vstupe SR do EÚ

Úrad vlády SR na základe prijatej Stratégie predreferendovej kampane o vstupe Slovenskej republiky do Európskej únie vypísal výberové rokovacie  konanie bez zverejnenia na predmet obstarania v zmysle §  24 a 25, Z.č. 263/99 Z.z. Výberové konanie pozostávalo z dvoch kôl. Celkovo bolo prihlásených 14 spoločností: Progress Promotion, Petit Press, I Step Communication, Radio Twist, TV Markíza, Nadácia Slovensko a svet, Nadácia pre podporu občianskych aktivít SR, CD Oglivy, Akzent Media, Monarch, Creo Young & Rubicam, Istropolitana D´Arcy, Interel PR, Timur & Partners, z ktorých 9 spoločností nesplnilo zákonom stanovené požiadavky. Do druhého kola postúpilo 5 subjektov – Creo Young & Rubicam, Interel PR, Monarch, Istropolitana D´Arcy a Timur & Partners.   

V súťažných podmienkach bol presne špecifikovaný a vymedzený predmet obstarávania, ktorý pozostával zo štyroch jednotlivých bodov obstarania:

l.l. Spracovanie mediálnej komunikačnej stratégie a komunikačného konceptu predreferendovej kampane, tvorivé spracovanie znelky a sloganu kampane, produkcia rozhlasových a televíznych spotov,  kreatívne spracovanie letákov, brožúrok, tlačovín. 

1.2. Zabezpečenie vysielania televíznych a rozhlasových spotov vo verejnoprávnych a súkromných elektronických médiách, inzercie v tlačených médiách, out-doorových nosičov – billboardy, abribusy, plagáty.

1.3. Zabezpečenie vysielania diskusných relácií o EÚ s predstaviteľmi občianskej spoločnosti, kreatívne spracovanie a zabezpečenie periodického vychádzania tematických príloh o EÚ v najčítanejších denníkoch SR.

1.4. Realizácia kultúrnych podujatí s účasťou známych osobností a podujatí s veľkoplošnou obrazovkou vo všetkých regiónoch Slovenska, kompletná produkcia podujatí vrátane technicko – organizačného zabezpečenia akcií.    

Na prvé dva body obstarania (1.1. a 1.2.)  bola všetkými členmi výberovej komisie vybraná spoločnosť Creo Young & Rubicam, v celkovej sume obstarania 20 mil. Sk. Na zvyšné dva body obstarania (1.3. a 1.4.) bola vybraná spoločnosť Monarch,  v sume obstarania 9,5 mil. Sk. Zmluvu s oboma agentúrami za Úrad vlády Slovenskej republiky podpísal vedúci úradu Štefan Hudec. Pri spustení samotnej realizácie kampane sa dospelo k záveru, že suma, ktorá bola vládou SR v „Stratégii predreferendovej kampane o vstupe SR do EÚ“ pre agentúry odsúhlasená, je nízka, po dôkladnom prepočte i predložení kalkulácie sa museli finančné prostriedky presunúť z iných aktivít určených na kampaň v celkovej hodnote  4. 629.403.- Sk.

Ciele kampane agentúry Creo Young & Rubicam

•	Mobilizácia obyvateľstva na účasť v referende ohľadom vstupu SR do EU
•	Oslovenie všetkých skupín s volebným právom, afinita na váhajúcich voličov, riadiacich sa mainstream hodnotami, tvoriaci veľkú časť populácie definovaná ako populácia v rozmedzí 20-60, stredné/nižšie vzdelanie, obyvatelia stredných miest. 

Mediálna stratégia agentúry Creo Young & Rubicam

Mobilizačný charakter kampane bol určujúcim prvkom konceptu nasadenia, pričom hlavnou premenou naplnenia tohto rámca bol určený rozpočet. Koncept bol postavený na nasledovných prioritách :

•	Maximálny rozsah (použitia médií)
•	Intenzita kampane (frekvencia vzhliadnutia)
•	Maximálny zásah (populácie – kumulácia zásahu)
•	Dominantný formát

Premenné: 	Rozpočet (nízky)
		„Konkurenčné“ aktivity. (žiadne – negatívne, niektoré - podporné)
		„zložitosť odkazu“ a „prirodzená resistencia“ v rámci očakávanej reakcie
		
Rozpočet bol zďaleka najdôležitejším činiteľom. Vzhľadom na jeho výšku koncept musel nutne doznať istých obmedzení oproti jeho optimu. Keďže najdôležitejšou prioritou bol  rozsah (kvôli variabilite spôsobu a kvality zásahu) boli zachované všetky kľúčové médiá, pričom prednosť mali TV médiá, vzhľadom na ich jedinečný zásah a  prijateľnej jednotkovej cene za oslovenie oproti iným médiám.
Vzhľadom na relatívne centralizovaný mediálny trh (nízky počet kľúčových nosičov (titulov) v rámci masových médií) bol nasadenie kampane obmedzené len na lídrov, s prihliadnutím na cieľovú skupinu, na ktorú bola komunikácia primárne určená. Výsledkom bola nižšia frekvencia oslovenia niektorých segmentov trhu (oslovení vzhľadom na dominanciu TV a jej presah na populáciu boli), ktoré však reprezentujú (hodnotovo, sociálne, ekonomicky)  výrazne nadpriemernú alebo podpriemernú časť populácie, pričom obe majú jasný názor na svoju účasť v referende (ako aj typ voľby) a obe reagujú na podobné výzvy, slušne povedané vlažne. U takýchto skupín je komunikácia efektívna skôr na úrovni racionálneho presviedčania (diskusie, analýzy, atď), respektíve vzory/vodcovia, blízky okruh známych, atď.
Druhým obmedzením bol časový rozsah kampane, ktorý bol skrátený na cca 3 týždne. Toto je minimálny čas, potrebný na vytvorenie znalosti a záujmu o tému. Taktiež formát bol prispôsobený finančným možnostiam (1/2 strany, kratšie formáty TV spotov) oproti pôvodne navrhovaným. 

Parametre kampane Creo Young & Rubicam 

TV : STV, TV Markíza, JOJ TV, TA3
cez 300 spotov; 		2.800+ GRPs, 		6 mil. Sk (s DPH) 

Tlač: 
59 uv. (vrátane tituliek), 	561 GRPs, 		2.25 mil. Sk (2.7 s DPH)

BB: 400 plôch , Boomerang (200.000 ks), 		2.78 mil. Sk (nie sú v tom zarátane dokúpené dvojjazyčné plochy – 100 ks-0.54 mio SK s DPH) 

Rádio: Express, S1, Rock FM, Twist, Hviezda
310 spotov 			890 GRPs, 		1.624 mil. Sk s DPH

SPOLU:

1.069 plôch 			4.251 GRPs		cca 12. 65 mil. Sk (s DPH)

Firma Creo Young & Rubicam zabezpečila  tlač plagátov formátu A2, A3, závesky, skladačky a boomerang karty, následne ich distribúciu na jednotlivé európske centrá na Slovensku. Zvyšnú  distribúciu zabezpečoval Úrad vlády SEZ SR roznosom do jednotlivých regiónov Slovenska, a víťazom tzv. „Malých projektov“,  distribuoval ich tiež na jednotlivých regionálnych konferenciách. Táto firma zabezpečila aj umiestnenie 400 kusov billboardov  po celom území SR. Ďalej tiež vysielanie jednotlivých spotov a vizuálov vo verejnoprávnych i súkromných elektronických médiách  spolu s distribúciou boomerang kariet po jednotlivých kaviarňach určených hlavne pre mladú generáciu.

Monarch, a.s. zabezpečoval pre Úrad vlády nasledovné aktivity:

Publicistické a diskusné relácie

Monarch, a.s. zrealizoval pre Úrad vlády 2 seriály publicistických formátov podľa projektu, ktorý predložil vo výberovom konaní:
a) Európsky náučný slovník

Dĺžka formátu:	1-2 minúty
Počet dielov:		28
Podstata:	vysvetľovanie pojmov týkajúcich sa EÚ a integrácie ľahkou, zrozumiteľnou a zábavnou formou vybranou osobnosťou. Cieľom je vysvetliť, no neunaviť.
Účinkujúci a vysvetľované pojmy:
1. Heslo: 	Acquis communautaire 	Oliver Andrassy		
2. Heslo: 	Aproximácia 			Zuzana Alnerová		
3. Heslo: 	Brusel 				Eva Borušovičová		
4. Heslo: 	Colná únia  			Oľga Záblacká		
5. Heslo: 	Čistý príjemca  		Csongor Kassai		
6. Heslo: 	Dvanásť hviezdičiek 		Dušan Dušek			
7. Heslo: 	Euro 				Peter Novák Šarkan		
8. Heslo: 	Európske spoločenstvá 	Berky Mrenica ml.		
9. Heslo: 	Flexibilná integrácia 		Fedor Frešo		
10. heslo: 	Globalizácia 			Marián Greksa		
11. Heslo: 	Hranice Európy 		Karin Habšudová		
12. Heslo: 	Integrácia 			Ilona Németh			
13. Heslo: 	Jednotný trh 			Dušan Jamrich		
14. Heslo: 	Kodanské kritéria 		Ján Kuric
15. Heslo: 	Kohézny fond 		Maroš Kramár
16. Heslo: 	Kríza prázdnej stoličky 	Dušan Kováč
17. Heslo: 	Leonardo da Vinci 		Peter Lipa
18. Heslo: 	Maastrichtska dohoda 	Miroslav Marcelli
19. Heslo: 	Noví členovia únie 		Peter Nagy
20. Heslo: 	Občianstvo Európy 		Marián Chudovský
21. Heslo: 	Phare 				Fredy Aysi
22. Heslo: 	Rozširovanie 			Richard Stanke
23. Heslo: 	Schengenská dohoda 		Marián Slovák
24. Heslo: 	Strassburg 			Gabriela Škrabáková
25. Heslo: 	Twinning 			Štefan Pčola
26. Heslo: 	Únia  				Peter Uličný
27. Heslo: 	Voľný pohyb 			Vilo Rozboril
28. Heslo: 	Zajtrajšok 			Zita Furková

Produkcia:
Natáčanie Európskeho náučného slovníka prebehlo v dňoch 2.-5. apríla 2003, postprodukčné práce 7.-12. 

Vysielanie:
Európsky náučný slovník bol podľa mediaplánov, ktoré sú súčasťou tejto správy, vysielaný 10.4.-21.4. televíziou Markíza a od 22.4. do 13.5. televíziou JOJ. Od 5. do 13. mája bolo so súhlasom Úradu vlády SR zabezpečené bezplatné vysielanie v TV Ružinov.

b) Miesto v Európe

Dĺžka formátu:		10 minút
Počet dielov:	15, pričom každá časť bola venovaná jednej krajine zo súčasnej európskej pätnástky
Podstata:	Cyklus odľahčených reportáží o jednotlivých krajinách EÚ. 
Cieľom bolo netradičným, „ľudským“, zrozumiteľným spôsobom predstaviť rôzne krajiny európskej pätnástky a obohatiť dokument o výpovede predstaviteľov týchto krajín (väčšinou veľvyslancov) čo podľa nich dal vstup do EÚ ich krajine, čo podľa nich môže priniesť Slovensku. Dokument prináša nielen faktorgrafické údaje o krajine a o jej skúsenostiach po vstupe do EÚ, ale je obohatený aj o emotívny dojem z navštívenej krajiny, o zážitok z jej vôní a chutí.

Vysielanie:	
Cyklus dokumentov po odsúhlasení Úradom vlády SR odvysielala STV od 23.4. do 13.5. na
svojom 1. programe vždy pred Novinami plus nasledovne:

Krajina	Dátum vysielania	
Belgické kráľovstvo	23. 4. 2003	
Dánske kráľovstvo	24. 4. 2003	
Fínska republika	25. 4. 2003	
Francúzska republika	28. 4. 2003	
Helénska republika	29. 4. 2003	
Holandské kráľovstvo	30. 4. 2003	
Írska republika	01. 5. 2003	
Luxemburské vojvodstvo	02. 5. 2003	
Portugalská republika	05. 5. 2003	
Rakúska republika	06. 5. 2003	
Spojené kráľovstvo Veľkej Británie a Severného Írska	07. 5. 2003	
Spolková republika Nemecko	08. 5. 2003	
Španielske kráľovstvo	09. 5. 2003	
Švédske kráľovstvo	12. 5. 2003	
Talianska republika	13. 5. 2003	

Každý diel rámcovala zvučka predreferendovej kampane.

Produkcia: 
Natáčanie cyklu prebiehalo od konca marca až do 30. apríla. 

Promotion:
Nad rámec celého projektu Monarch, a.s. zabezpečil podporu sledovanosti dokumentov formou upútavok v STV. Od 16.4. do 23.4. boli v hlavnom vysielacom čase vysielané TV upútavky, ktoré kreatívne pripravil a natočil Monarch, a.s.

Ďalšou komunikačnou aktivitou realizovanou komunikačnou agentúrou Monarch, a.s. boli
televízne diskusné relácie  pod názvom Európa alebo nie?
Dĺžka formátu:	60 minút 

Podstata: 
Cyklus televíznych diskusných relácii o prínosoch i povinnostiach po vstupe SR do EÚ vo forme živej debaty odborníkov v štúdiu, ale aj odpovedí na telefonické divácke otázky, analýzy a komentáre odborníkov na proces začleňovania SR do EÚ. Diskusie boli spestrené predtočenými príspevkami – anketami s názormi verejnosti.

Televízia:		STV
Vysielacie termíny: 	           

Diskusia	Dátum vysielania	Hodina	Program	
1.téma - Ekonomika	29. 4. 2003	22:45	STV1	
2.téma - Výhody a nevýhody vstupu	1. 5. 2003	20:00	STV2	
3.téma - Referendá - sociolog. prieskumy, účasť, mobilizácia	4. 5. 2003	11:55	STV1	
 
Hosťami prvej diskusnej relácie, ktorej hlavnou témou bola ekonomika a ekonomické dopady vstupu Slovenska do EÚ, boli: Ján Kovalčík (analytik týždenníka Trend), Zuzana Mogyorosiová (Centrum európskych štúdií EU), Milan Šikula (SAV), Peter Weiss. V druhej diskusnej relácií rozoberali Karol Džupa, Roderick Todd, Vladimír Bilčík a Pál Csáky výhody a nevýhody vstupu Slovenska do EÚ. V poslednej diskusií diskutovali Pavel Haulík (agentúra MVK), Daniel Forgács (publicista), Kamil Sládek (CEP) o referende – ako inštitúte demokratickej spoločnosti, o doterajších referendách na Slovensku ale i tých o vstupe do EÚ, ktoré dovtedy prebehli v Maďarsku, na Malte či v Slovinsku.

Moderátorkou cyklu diskusných relácií Európa alebo nie? bola  Anna Vargová. Okrem prvej boli diskusné relácie vysielané naživo. Štúdio, v ktorom sme výrobu diskusií realizovali, malo jednoznačne identifikovateľnú architektonickú úpravu v nadväznosti na ostatné časti kampane (modro-žltá farebnosť, vizuál billboardovej kampane). Každú diskusnú reláciu uvádzala a ukončila zvučka predreferendovej kampane.

Promotion:
Podobne ako Miesto v Európe aj na diskusné relácie sa Monarch, a.s. dohodlo v STV podporu formou uvádzanie termínu a témy diskusných relácií v spoločnej upútavke STV na programy týkajúce sa vstupu Slovenska do EÚ a referenda.

2. ) Tematická príloha v najčítanejších periodikách

Stratégia:
-	vydanie jednej 16-stranovej prílohy – komplexné informácie v jednej brožúre krátko pred referendom, takto dostali recipienti instatnú informáciu o najzákladnejších témach,  ktoré sa týkajú EÚ a vstupu SR do EÚ 
-	vydanie prílohy v jeden deň v dohodnutých periodikách – zvolili sme termín 7.5.2003 
-	časť nákladu bola použitá na rozdávanie na koncertoch

Náklad špeciálnej tematickej prílohy:  300.000 tisíc kusov
	
Zostavovateľom prílohy boli: Juraj Alner (Paneurópska únia) a Miriam Pevalová (Monarch, a.s.). Práce na tematickej prílohe postupovali podľa spracovaného zrkadla, ktoré jednotlivým témam priradilo priestor, schváleného Úradom vlády SR. 23.4. boli zapracované posledné korektúry a maketa prílohy bola predložená na schválenie. Po schválení bola odoslaná do tlače a 5.5. dodaná do všetkých denníkov pre nasledujúce vkladanie.

Pre zvolené témy sme starostlivo vyberali a hľadali autorov, po konzultáciách s Jurajom Alnerom (hlavným redaktorom) a p. Matúšovou z Úradu vlády SR sa na prílohe autorsky podieľali: Juraj Alner, Iveta Fáberová, Miriam Pevalová, Imrich Sklenka, Milan Šikula, Milan Vetrák, Peter Weiss a Peter Zsapka. Pod editorial prílohy sa podpísali páni Pál Csáky a Eric van der Linden.
Po zvažovaní a dohode s Úradom vlády sme sa nakoniec rozhodli vkladať prílohu do denníkov Pravda, SME, Národná obroda a Nový deň. Pôvodne sme uvažovali o vkladaní aj do denníka Nový čas, ktorý sa nám zdal ako veľmi vhodné médium vzhľadom k zadefinovanej cieľovej skupine, vzhľadom ku pokrytiu SR aj vzhľadom na minimálne aktivity tohto média v rámci predreferendovej kampane, jeho náklad však predstavuje až 180 000 výtlačkov, čo v kombinácií s ďalšími mienkotvornými médiami vysoko prevyšovalo zamýšľaný náklad 300 tisíc kusov. 

Termín vkladania 7.5.2003 sme nenavrhli náhodou – išlo totiž o deň pred dňom, ktorý je štátnym sviatkom a teda aj dňom pracovného voľna a predpokladaného predĺženého víkendu (ak si ľudia vzali voľno aj v piatok 9.5.), vďaka čomu sme dosiahli želateľný efekt – ľudia mali čas na čítanie prílohy.

„Vážnosť“ prílohy sme posilnili vytvorením Rady odborných garantov prílohy, v ktorej prijali miesto:Pál Csáky – podpredseda vlády pre európsku integráciu
Eric van der Linden – Delegácia EK na Slovensku
Ján Figeľ – hlavný vyjednávač pre EÚ a predseda zahr. výboru NR SR
Silvia Matúšová – Sekcia pre európske záležitosti Úradu vlády SR
Kamil Sládek – Centrum pre európsku politiku
Veríme, že príloha sa stala materiálom užitočným tak pre študentov ako aj pre bežného občana s potenciálom, že si ju pri príležitosti tejto dôležitej udalosti odložia ako balíček informácií, ktoré by im pred referendom i pred vstupom Slovenska do EÚ nemali chýbať.

3.) PR aktivity v rozhlase

Agentúra Monarch, a.s. vo svojom projekte navrhla v rámci aktivít v elektronických médiách aj spoluprácu s rádiami. Po oslovení rádií a dohode s Úradom vlády SR bola v základnej časti projektu zvolená spolupráca s verejnoprávnym Slovenským rozhlasom a momentálne veľmi úspešným komerčným rádiom Expres s ohľadom na ciele kampane a pôsobenie na vybrané cieľové skupiny: 
•	Prevažne starší ľudia, dôchodcovia, vidiecke obyvateľstvo, stredná generácia – Rádio Slovensko 1
•	Mladí a stredná veková kategória – Rádio Expres
Pre každé z vybraných rádií bolo nutné vzhľadom k uvedeným skutočnostiam i odlišnostiam navrhnúť vhodný formát a zrealizovať rôzne typy komunikačných aktivít.

PR aktivity v rádiu Expres
V rádiu Expres bol odvysielaný kratší formát – špeciálne rubriky a na to nadväzujúcu súťaž vo forme vedomostného kvízu, ktorá prebehla 13.5. ako celodenná súťaž spojená s témou vstupu Slovenska do EÚ a vedomostí o EÚ. Cely deň sa vysielanie nieslo v znamení kvízu a poslucháčskych rozbojov v 11 živých vstupoch, pričom finále (so zaujímavou cenou – letenky do niektorej európskej metropoly pre 2 osoby) sa uskutočnilo v špičke cca o 17:20 hod. V termíne 30.4. – 14.5. boli na frekvenciách rádia Expres odvysielané 2 typy špeciálnych rubrík  „Čo viete o Európskej únií?“ a „Čo vedia cudzinci o Slovensku?“. Každá rubrika pritom bola rámcovaná zvučkou predreferendovej kampane. 13. máj, ako vyvrcholenie celej kampane, sa niesol v znamení kampane (zvučka, šírenie hlavného komunikačného posolstva – blížiace sa dni referenda) fakticky celý deň.Rubriky boli vystavané formou krátkej ankety a fokusom na najdôležitejšie informácie o jednotlivých krajinách a fungovaní EÚ. V druhej rubrike naopak cudzinci, ktorí dlhodobo žijú na Slovensku alebo tu strávili už isté obdobie odpovedali na otázky, čo vedia o Slovensku oni a ako môže byť pre Slovensko prínosný vstup do únie.  

PR aktivity v Slovenskom rozhlase
Prvú časť spolupráce tvorili diskusné relácie s témami ako Slovensko na križovatkách Európy – ekonomika a cestovný ruch (22.4.), Nezamestnanosť a pohyb pracovných síl (29.4.), Európa a mladí – žiadne tabu (28.4.) a ďalšie. Ďalej boli počas apríla až do 13.5. v Rádiu Slovensko vysielané rubriky:
•	Čo chcete vedieť o EÚ – v relácií Popoludnie s rozhlasom (informácie o témach, ktoré zaujímali poslucháčov)
•	Osobnosti a EÚ – osobnosti z oblasti spoločenského, kultúrneho, športového a pod. života hovoria o ich názore na EÚ a vstup Slovenska do nej
V Dobrom ráne bola vysielaná súťaž s témami o EÚ (napr. spoločná mena Euro, eurofondy a pod.)

4.) Kultúrne podujatia v 8 krajských mestách SR

Realizácia happeningov v 8 krajských mestách zacielených najmä na mladých, ale i na rodiny s deťmi – tomu zodpovedala aj dramaturgia programu od popoludňajších vystúpení miestnych detských folklórnych súborov a tanečných skupín až po vstupy DJ-a s hudbou z rôznych európskych krajín (členských i nečlenských) a večerné koncerty populárnych slovenských kapiel. 
V prípade realizácie týchto eventov bola uplatnená stratégia pripomínania blížiaceho sa referenda. Najväčším rizikom pri cieľovej skupine mladí ľudia bolo totiž prekonanie „lenivosti“ či nájdenie si času prísť do referendových miestností a vyjadriť svoj názor. Rečou kampane, u mladých ľudí bola najväčšia obava, že rozhodnutie nechajú na iných a nevyužijú svoj hlas. Cieľom eventov preto bolo pripomenúť mladým ľuďom termín konania referenda a zároveň im spríjemniť jarné večery obľúbeným druhom zábavy – koncertom známych slovenských skupín. Preto v názve každého koncertu bolo spojenie O X dní. Popritom sa na veľkoplošnej obrazovke premietali TV spoty predreferendovej kampane a Európsky náučný slovník. Moderátori (v Bratislave MatejLandl, v ostatných mestách Eva Pribilyncová) dávali prítomným možnosť vyjadriť sa otvorene k téme vstupu v tzv. Hyde parku – v ktorom ktokoľvek mohol povedať svoj názor na mikrofón.
 
Časový harmonogram happeningov:
Dátum	Deň	Miesto konania	Námestie	Názov koncertu	7.5.	Streda	Trnava	Trojičné 	O 9 dní	8.5.	Štvrtok	Nitra	Svätoplukovo
V spolupráci s Delegáciou EK	Využi svoj hlas. O 8 dní	9.5.	Piatok	Trenčín	Mierové	O 7 dní	10.5.	Sobota	Žilina	Hlinkovo	O 6 dní	11.5.	Nedeľa	Banská Bystrica	SNP	O 5 dní	12.5.	Pondelok	Prešov	Hlavná ulica	O 4 dni	13.5.	Utorok	Bratislava
Košice	Hviezdoslavovo
V spolupráci s Delegáciou EK	Využi svoj hlas. O 3 dni	Účinkujúci: Bratislava: Basztya (maďarská), Ľudová hudba Julo Šuko Bartoš, Karpaty magiczne (Poľsko), Seven days to winter, Greksa bat, Vidiek, Lady Kazoo, Chinaski (ČR), Žena z lesoparku
Nitra: Vidiek, IMT Smile, Tublatanka, Para, Žena z lesoparku, Schody a ďalší
Košice: Puding pani Elvisovej, Hex, Rock´n´roll band M. Woodmana, Para, Weding band
Ostatné mestá – kombinácie kapiel: Malevil, Lunárne legendy, Hudba z Marsu, Klee, Chiki-liki-tua, Karol Mikloš, Noc a deň, Le Payaco, Para

Moderátori: 
Eva Pribylincová, Matej Landl (Bratislava)

Koncerty v Nitre a Košiciach boli po dohode Úradu vlády SR a Delegácie EK v SR realizované a prezentované vo vzájomnej spolupráci, čo dokumentoval aj spoločný názov „Využi svoj hlas. O X dní“. 

Promotion:
Pre podporu návštevnosti koncertov bola  mimoriadne dôležitá promotion v médiách a na miestach konania. Napriek tomu, že Monarch, a.s. podobne ako pri promotion relácie Miesto v Európe či diskusných relácií nedisponoval rozpočtom na realizáciu akejkoľvek promo kampane, nad rámec projektu vyprodukoval a vybavil v STV vysielanie upútavky, ktorá promovala všetky dátumy, miesta konania i hlavných headlinerov koncertov. Ďalej sme zabezpečili v rámci našich možností výlep plagátov v krajských mestách. V rámci PR podpory partnerské rádiá (Expres, Okey) upozornili na konanie koncertov a realizovali živý vstup z koncertu v Bratislave i Košiciach. Podobne nitriansky, bratislavský a košický koncert snímala STV, ktorá uverejnila shot v hlavnej spravodajskej relácií. Na bratislavskom koncerte urobila vstup i TA3. Pred a počas happeningov rozdávali hostesky letáky predreferendovej kampane, tematické prílohy, balóniky. 

Na základe dodatku k zmluve o dielo zabezpečoval Monarch, a.s. aj  nasledovné aktivity : 

•	Zabezpečenie brandingu špeciálnej prílohy venovanej vstupu Slovenska do EÚ v denníku Hospodárske noviny v termínoch 30.4., 9.5. a 14.5.2003 formou uverejnenia inzercie-

•	Zabezpečenie brandingu špeciálnej prílohy venovanej vstupu Slovenska do EÚ v denníku Pravda v termínoch 19.4., 25.4., 2.5. a 9.5.2003 a uverejnenie upútavky na publicistické relácie Eur. náučný slovník, Miesto v Európe a eventy 

•	Zabezpečenie vysielania publ. relácie Európsky náučný slovník v TV Markíza od 10.4. do 21.4. 2003 celkovo 28x

•	Zabezpečenie vysielania publ. relácie Európsky náučný slovník v TV JOJ od 22.4. do 13.5. celkovo 24x

•	Zabezpečenie vysielania špeciálnej témat. rubriky o vstupe Slovenska do EÚ v rádiu Twist 8x v termíne od 23.4. do 13.5. 2003

•	Zabezpečenie vysielania špeciálnej témat. rubriky o vstupe Slovenska do EÚ a súťaže v rádiu OKEY 6x v termíne 24.4. - 13.5. 2003

•	Zabezpečenie vydania špeciálnej prílohy denníka Új szó o vstupe Slovenska do EÚ